Document ID: 32011R0063

KOMISIJOS REGLAMENTAS (ES) Nr. 63/2011
2011 m. sausio 26 d.
kuriuo nustatomos išsamios nuostatos dėl prašymo leisti taikyti nuo savitųjų išmetamo CO2 kiekio normų nukrypti leidžiančią nuostatą pagal Europos Parlamento ir Tarybos reglamento (EB) Nr. 443/2009 11 straipsnį
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. balandžio 23 d. Europos Parlamento ir Tarybos reglamentą (EB) Nr. 443/2009, nustatantį naujų keleivinių automobilių išmetamų teršalų normas pagal Bendrijos integruotą principą mažinti lengvųjų transporto priemonių išmetamo CO2 kiekį (1), ypač į jo 11 straipsnio 8 dalį,
kadangi:
(1)
Pagal Reglamento (EB) Nr. 443/2009 11 straipsnį maži ir tam tikro rinkos segmento gamintojai gali prašyti leisti taikyti alternatyvias teršalų mažinimo normas, susijusias su konkretaus gamintojo galimybėmis mažinti jo transporto priemonių savitąjį išmetamo CO2 kiekį ir atitinkančias susijusių automobilių tipų rinkos ypatybes.
(2)
Nustatant mažo gamintojo galimybes mažinti išmetamų teršalų kiekį, reikėtų įvertinti prašymo teikėjo ekonomines ir technologines galimybes. Tuo tikslu prašymo teikėjas turėtų pateikti išsamią informaciją apie jo ekonominę veiklą, taip pat informaciją apie automobiliuose naudojamas išmetamo CO2 kiekio mažinimo technologijas. Prašymo teikėjo prašoma pateikti jo [jau] turimą informaciją, todėl jam tai neturėtų sudaryti papildomos administracinės naštos.
(3)
Siekiant, kad teršalų mažinimo norma, kurios turi laikytis maži ir tam tikro rinkos segmento gamintojai, būtų taikoma nuosekliai ir kad mažiems gamintojams, kurie vidutinį savitąjį išmetamo CO2 kiekį sumažino iki 2012 m., nebūtų sudarytos nepalankios sąlygos, pirmiau minėtų gamintojų savitosios išmetamo CO2 kiekio normos turėtų būti lyginamos su jų pradiniu vidutiniu savituoju išmetamo CO2 kiekiu 2007 m. Jei tokių duomenų neturima, ši norma turėtų būti lyginama su vėlesnių kalendorinių metų, kurie yra artimiausi 2007 m., vidutiniu savituoju išmetamo CO2 kiekiu.
(4)
Siekiant atsižvelgti į kai kurių mažų gamintojų ribotą produktų pasiūlą ir dėl to ribotas mažinimo pastangų paskirstymo automobilių parkui galimybes, prašymų teikėjams turėtų būti leista pasirinkti vieną metinę savitąją teršalų išmetimo normą, kurios jie laikytųsi per laikotarpį, per kurį taikoma nukrypti leidžianti nuostata, arba skirtingas metines normas, kurių vertė laikotarpio, per kurį taikoma nukrypti leidžianti nuostata, pabaigoje būtų mažesnė už pradinę vertę 2007 m.
(5)
Reglamento (EB) Nr. 443/2009 11 straipsnio 4 dalyje nustatyta, kad kai kurie tam tikro rinkos segmento gamintojai gali taikyti alternatyvią savitąją teršalų išmetimo normą, kuri yra 25 % mažesnė, palyginti su jų vidutiniu savituoju išmetamo CO2 kiekiu 2007 m. Jeigu apie gamintojo vidutinį savitąjį išmetamo CO2 kiekį 2007 m. informacijos neturima, atitinkama savitoji teršalų išmetimo norma turėtų būti nustatyta atsižvelgiant į geriausias 2007 m. turėtas išmetamo CO2 kiekio mažinimo technologijas. Nustatant skirtingas atitinkamos masės automobilių rinkos ypatybes, kuriomis remiantis būtų galima nustatyti geriausias išmetamo CO2 kiekio mažinimo technologijas, turėtų būti naudojamas didžiausios galios ir transporto priemonės masės santykis.
(6)
Siekiant mažiems ir tam tikro rinkos segmento gamintojams nustatyti aiškų pradinį atskaitos tašką, kuriuo remiantis būtų nustatomos savitosios teršalų išmetimo normos, oficialiai konsultuotasi su valstybėmis narėmis ir pagrindinėmis suinteresuotomis šalimis, įskaitant Europos (angl. ACEA), Japonijos (angl. JAMA) ir Korėjos (angl. KAMA) automobilių gamintojų asociacijas ir Europos mažatūrių automobilių gamintojų asociaciją (angl. ESCA), ir parengtas gamintojų ir jų vidutinių savitųjų išmetamo CO2 (išmesto Sąjungoje 2007 m.) kiekių sąrašas.
(7)
Tam tikra prašyme leisti taikyti nukrypti leidžiančią nuostatą pateikta informacija neturėtų būti viešai skelbiama, jeigu šios informacijos atskleidimas pakenktų komercinių interesų apsaugai; tai visų pirma pasakytina apie informaciją apie gamintojo produktų gamybos planavimą, numatomas išlaidas ir poveikį bendrovės pelningumui. Komisija sprendimus leisti taikyti nukrypti leidžiančią nuostatą paskelbs internete.
(8)
Šiame reglamente nustatytos priemonės atitinka Europos Parlamento ir Tarybos sprendimo Nr. 280/2004/EB (2) 9 straipsniu įsteigto Klimato kaitos komiteto nuomonę,
PRIĖMĖ ŠĮ REGLAMENTĄ:
1 straipsnis
Dalykas
Šiame reglamente nurodoma tiksli informacija, kurią turi pateikti gamintojai, norėdami įrodyti, kad įvykdytos Reglamento (EB) Nr. 443/2009 11 straipsnio 1 arba 4 dalyje nustatytos sąlygos, pagal kurias galima taikyti nukrypti leidžiančią nuostatą.
2 straipsnis
Sąvokų apibrėžtys
Be Reglamento (EB) Nr. 443/2009 2 ir 3 straipsniuose pateiktų apibrėžčių, taikomos šios apibrėžtys:
a) prašymo teikėjas- gamintojas, kaip apibrėžta Reglamento (EB) Nr. 443/2009 11 straipsnio 1 arba 4 dalyje;
b) transporto priemonės charakteristikos- transporto priemonės ypatybės, įskaitant masę, savitąjį išmetamo CO2 kiekį, vietų skaičių, variklio efektyvumą, galios ir masės santykį ir didžiausią greitį;
c) rinkos ypatybės- informacija apie transporto priemonės charakteristikas ir automobilių, tiesiogiai konkuruojančių su transporto priemonėmis, dėl kurių prašoma leisti taikyti nukrypti leidžiančią nuostatą, pavadinimai bei kainų ribos;
d) savi gamybos įrenginiai- išskirtinai prašymo teikėjo naudojama gamybos ar surinkimo įranga, kuria gaminami ar surenkami vien tik to gamintojo nauji keleiviniai automobiliai, įskaitant, jei taikoma, eksportui skirtus keleivinius automobilius;
e) savas projektavimo centras- padalinys, kuriame atliekami visi transporto priemonės projektavimo bei kūrimo darbai ir kurią išskirtinai kontroliuoja ir naudoja prašymo teikėjas.
3 straipsnis
Prašymas leisti taikyti nukrypti leidžiančią nuostatą pagal Reglamento (EB) Nr. 443/2009 11 straipsnio 1 ir 4 dalis
1. Prašymą leisti taikyti nukrypti leidžiančią nuostatą pagal Reglamento (EB) Nr. 443/2009 11 straipsnio 1 dalį prašymo teikėjas pateikia laikydamasis šio reglamento I priede nurodytos formos ir nurodo šio reglamento 4 straipsnio 1 dalyje ir 5 straipsnyje nustatytą informaciją.
2. Prašymą leisti taikyti nukrypti leidžiančią nuostatą pagal Reglamento (EB) Nr. 443/2009 11 straipsnio 4 dalį prašymo teikėjas pateikia laikydamasis šio reglamento II priede nurodytos formos ir nurodo šio reglamento 4 straipsnio 2 dalyje ir 6 straipsnyje nustatytą informaciją.
4 straipsnis
Su tinkamumo kriterijais susijusi informacija
1. Prašymo teikėjas pateikia šią su tinkamumo kriterijais susijusią informaciją:
a)
informaciją apie gamintojo ar susijusių gamintojų grupės nuosavybės struktūrą ir atitinkamą III priede pateiktą pareiškimą;
b)
jei nukrypti leidžiančią nuostatą pagal Reglamento (EB) Nr. 443/2009 11 straipsnio 1 dalį prašo leisti taikyti gamintojas arba pagal to reglamento 11 straipsnio 1 dalies b punktą - susijusių gamintojų grupė, arba pagal to reglamento 11 straipsnio 1 dalies c punktą - susijusių gamintojų grupės narys, nurodomas pagamintų keleivinių automobilių, kurie buvo oficialiai užregistruoti Sąjungoje per trejus kalendorinius metus iki prašymo pateikimo dienos, skaičius arba, jei tokių duomenų neturima, pateikiama viename iš šių punktų nurodyta informacija:
-
apytikslis automobilių, užregistruotų per b punkte nurodytą laikotarpį, už kuriuos prašymo teikėjas yra atsakingas, skaičius, apskaičiuotas remiantis patikrinamais duomenimis;
-
jei per b punkte nurodytą laikotarpį automobilių užregistruota nebuvo, automobilių, užregistruotų per paskutinius kalendorinius metus, kurių minėti duomenys turimi, skaičius.
2. Prašymo teikėjas, teikiantis prašymą leisti taikyti nukrypti leidžiančią nuostatą pagal Reglamento (EB) Nr. 443/2009 11 straipsnio 4 dalį, pateikia tik paskutinių kalendorinių metų iki prašymo pateikimo dienos duomenis, nurodytus šio straipsnio 1 dalies b punkte.
5 straipsnis
Savitoji teršalų išmetimo norma ir galimybė mažinti išmetamų teršalų kiekį pagal Reglamento (EB) Nr. 443/2009 11 straipsnio 2 dalį
1. Prašymo teikėjas pateikia jo 2007 m. užregistruotų keleivinių automobilių vidutinio savitojo išmetamo CO2 kiekio duomenis, išskyrus tuos atvejus, kai tų metų vidutinis savitasis išmetamo CO2 kiekis pateiktas šio reglamento IV priede. Jei tokios informacijos neturima, prašymo teikėjas pateikia vėlesniais kalendoriniais metais, kurie yra artimiausi 2007 m., užregistruotų jo keleivinių automobilių vidutinio savitojo išmetamo CO2 kiekio duomenis.
2. Prašymo teikėjas pateikia šią su jo veikla susijusią informaciją:
a)
darbuotojų skaičių ir gamybos įrenginių dydį (kvadratiniais metrais) per paskutinius kalendorinius metus iki prašymo pateikimo dienos;
b)
gamybos įrenginių eksploatacijos modelį, nurodant, kokią projektavimo ir gamybos veiklą vykdo prašymo teikėjas ir kokia veikla perduodama vykdyti užsakomųjų darbų rangovams;
c)
susijusių įmonių atveju nurodoma, ar gamintojai bendrai naudojasi technologijomis, ir kokia veikla perduodama vykdyti užsakomųjų darbų rangovams;
d)
paskutinių penkerių kalendorinių metų iki prašymo pateikimo dienos informaciją apie parduotų produktų skaičių, metinę apyvartą, grynąjį pelną ir moksliniams tyrimams bei plėtrai skirtas lėšas, taip pat susijusios įmonės atveju - grynuosius pervedimus į kontroliuojančiąją bendrovę;
e)
jų rinkų ypatybes;
f)
paskutinių kalendorinių metų iki prašymo pateikimo dienos visų modelių automobilių, kuriems būtų taikoma nukrypti leidžianti nuostata, kainoraštį ir planuojamų pateikti rinkai automobilių, kuriems būtų taikoma nukrypti leidžianti nuostata, numatomą kainoraštį.
Jei prašymą pateikia gamintojas, atsakingas už daugiau nei 100 per metus pagaminamų automobilių, d punkte nurodyta informacija pateikiama kartu su oficialiai patvirtintomis ataskaitomis arba minėtą informaciją patvirtina nepriklausomas auditorius.
3. Prašymo teikėjas pateikia šią su jo technologinėmis galimybėmis susijusią informaciją:
a)
jo keleiviniuose automobiliuose, pateiktuose rinkai 2007 m., naudojamų išmetamo CO2 kiekio mažinimo technologijų sąrašą arba, jei tokių duomenų neturima, vėlesnių metų, kurie yra artimiausi 2007 m., duomenis; arba rinkoje pradėti veiklą planuojančių gamintojų atveju - metų, kuriais pradedama taikyti nukrypti leidžianti nuostata, duomenis;
b)
jo keleiviniuose automobiliuose pagal teršalų mažinimo programą naudojamų išmetamo CO2 kiekio mažinimo technologijų sąrašą ir informaciją apie papildomas išlaidas, susijusias su kiekvieno į prašymą įtraukto modelio transporto priemonėse naudojamomis minėtomis technologijomis.
4. Prašymo teikėjas, atsižvelgdamas į savo galimybes mažinti išmetamų teršalų kiekį, siūlo savitąją teršalų išmetimo normą, kurios laikytųsi per nukrypti leidžiančios nuostatos taikymo laikotarpį. Be to, prašymo teikėjas gali siūlyti metines savitąsias teršalų išmetimo normas.
Savitoji teršalų išmetimo norma arba metinės savitosios teršalų išmetimo normos nustatomos taip, kad pasibaigus nukrypti leidžiančios nuostatos taikymo laikotarpiui vidutinis savitasis išmetamų teršalų kiekis būtų mažesnis, palyginti su 1 dalyje nurodytu vidutiniu savituoju išmetamo CO2 kiekiu.
5. Prašymo teikėjas, pagal Reglamento (EB) Nr. 443/2009 11 straipsnio 2 dalies d punktą siūlydamas savitąją teršalų išmetimo normą arba metines savitąsias teršalų išmetimo normas, kartu pateikia naujo automobilių parko savitojo išmetamo CO2 kiekio mažinimo programą.
Teršalų mažinimo programoje nurodoma:
a)
išmetamo CO2 kiekio mažinimo technologijų diegimo prašymo teikėjo automobilių parke tvarkaraštis;
b)
Sąjungoje per metus numatomų užregistruoti automobilių skaičius, apskaičiuotas laikotarpiui, per kurį prašoma leisti taikyti nukrypti leidžiančią nuostatą, taip pat numatomas vidutinis savitasis išmetamo CO2 kiekis ir masės vidurkis;
c)
jei siūlomos metinės savitosios teršalų išmetimo normos, transporto priemonių, į kurias diegiamos išmetamo CO2 kiekio mažinimo technologijos, savitojo išmetamo CO2 kiekio metinių normų gerinimo planas.
6. Kiekvienais laikotarpio, per kurį taikoma nukrypti leidžianti nuostata, metais pagal Reglamento (EB) Nr. 443/2009 9 straipsnį įvertinama, kaip prašymo teikėjas laikosi savitosios teršalų išmetimo normos arba metinių savitųjų teršalų išmetimo normų.
6 straipsnis
Teršalų mažinimo norma, kai nukrypti leidžiančią nuostatą prašoma taikyti pagal Reglamento (EB) Nr. 443/2009 11 straipsnio 4 dalį
1. Prašymo teikėjas pateikia jo 2007 m. užregistruotų keleivinių automobilių vidutinio savitojo išmetamo CO2 kiekio duomenis, išskyrus tuos atvejus, kai tų metų vidutinis savitasis išmetamo CO2 kiekis pateiktas šio reglamento IV priede.
2. Pagal Reglamento (EB) Nr. 443/2009 11 straipsnio 4 dalį nustatyta teršalų mažinimo norma taikoma atsižvelgiant į 1 dalyje nustatytą pradinį vidutinį savitąjį išmetamo CO2 kiekį.
3. Jei informacijos apie gamintojo vidutinį savitąjį išmetamo CO2 kiekį 2007 m. neturima, prašymo teikėjas pateikia informaciją apie jo pagamintų visų tipų automobilių transporto priemonės charakteristikas ir nurodo jo pagamintų automobilių, kurie, kaip prašymo teikėjas tikisi, bus užregistruoti Sąjungoje per pirmus nukrypti leidžiančios nuostatos taikymo metus, skaičių. Prašymo teikėjas nurodo, kuriai transporto priemonių klasei, nurodytai V priedo lentelėje, priklauso kiekvienas automobilių modelis.
4. Savitoji teršalų išmetimo norma apskaičiuojama kasmet kiekvienos V priede nurodytos klasės transporto priemonių pradinį išmetamų teršalų kiekį sumažinant 25 %.
7 straipsnis
Komisijos vertinimas
1. Jei Komisija per devynis mėnesius nuo oficialaus išsamaus prašymo, pateikto pagal Reglamento (EB) Nr.443/2009 11 straipsnio 1 arba 4 dalį, gavimo dienos prieštaravimų nepareiškia, laikoma, kad atitinkamos susijusios sąlygos, pagal kurias galima taikyti nukrypti leidžiančią nuostatą. Jei prašymas, Komisijos nuomone, nėra išsamus, gali būti paprašyta pateikti daugiau informacijos. Jei per prašyme pateikti daugiau informacijos nurodytą laikotarpį papildomos informacijos nepateikiama, Komisija prašymą gali atmesti.
Jei prašymas atmetamas dėl to, kad pateikta informacija yra neišsami arba siūloma savitoji teršalų išmetimo norma, Komisijos nuomone, nesuderinama su prašymo teikėjo galimybėmis mažinti išmetamų teršalų kiekį, prašymo teikėjas gali pateikti išsamiai užpildytą arba peržiūrėtą prašymą leisti taikyti nukrypti leidžiančią nuostatą.
2. Spausdintos ir elektroninės formos prašymai siunčiami Europos Komisijos generaliniam sekretoriatui - Secretariat General of the European Commission, 1049 Brussels, Belgium, nurodant „Derogation under Regulation (EC) No 443/2009“ („Nukrypti leidžianti nuostata pagal Reglamentą (EB) Nr. 443/2009“). Elektroninės formos prašymas taip pat siunčiamas I priede nurodytu specialiuoju e. pašto adresu.
3. Jei paaiškėja, kad prašyme pateikta informacija neteisinga arba netiksli, sprendimas leisti taikyti nukrypti leidžiančią nuostatą atšaukiamas.
8 straipsnis
Galimybė visuomenei susipažinti su informacija
1. Jei prašymo teikėjas mano, kad prašyme pateikta informacija neturėtų būti atskleista pagal Reglamento (EB) Nr. 443/2009 11 straipsnio 9 dalį, jis tai nurodo prašyme ir pagrindžia, kodėl šios informacijos atskleidimas pakenktų prašymo teikėjo komercinių interesų, įskaitant intelektinę nuosavybę, apsaugai.
2. Teisės visuomenei susipažinti su dokumentais išimtis, nustatyta Europos Parlamento ir Tarybos reglamento (EB) Nr. 1049/2001 (3) 4 straipsnio 2 dalyje, taikoma šiai informacijai:
a)
išsamiems 5 straipsnyje nurodytos teršalų mažinimo programos duomenims, visų pirma susijusiems su gamintojo produktų asortimento didinimu;
b)
informacijai apie numatomą išmetamo CO2 kiekio mažinimo technologijų poveikį gamybos sąnaudoms, transporto priemonių pirkimo kainoms ir bendrovės pelningumui.
9 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje 2011 m. sausio 26 d.

Labels: 8
14
20